b'\n_START_ARTICLE_\nForrea\n_START_PARAGRAPH_\nForrea on historiallinen alue nykyisen Guinea-Bissaun lounaisosassa. Se rajoittuu pohjoisessa Corubaljokeen ja l\xc3\xa4nness\xc3\xa4 Rio Granden sivujokeen Saholiin. Etel\xc3\xa4ss\xc3\xa4 alue k\xc3\xa4sitt\xc3\xa4\xc3\xa4 pienen osan nykyist\xc3\xa4 Guineaa._NEWLINE_Forrean kanta-asukkaita olivat biafadat ja nalut. Biafadat hallitsivat yht\xc3\xa4toista ja nalut nelj\xc3\xa4\xc3\xa4 p\xc3\xa4\xc3\xa4llikk\xc3\xb6kuntaa. Mandinkojen forreaksi eli \xe2\x80\x99vapaaksi maaksi\xe2\x80\x99 kutsumien alueiden p\xc3\xa4\xc3\xa4llik\xc3\xb6t maksoivat veroa Kaabun hallitsijalle, joka ei kuitenkaan suoraan puuttunut heid\xc3\xa4n toimintaansa._NEWLINE_1800-luvulla Forreaan siirtyi Kaabusta paenneita fulbeja, jotka pian ottivat Futa Djallonin avulla alueen hallintaansa. Vuonna 1868 perustettiin Forrean fulbevaltio, jonka hallitsija oli Futa Djallonin vasalli. Vuosina 1878\xe2\x80\x931890 fulbet k\xc3\xa4viv\xc3\xa4t alueella verist\xc3\xa4 sis\xc3\xa4llissotaa, johon biafadat ja mandinkat yhtyiv\xc3\xa4t._NEWLINE_Portugali k\xc3\xa4ytti sis\xc3\xa4llissotaa hyv\xc3\xa4kseen asemansa lujittamiseksi. He tarjosivat Forrean kapinallisille ja pakolaisille turvapaikan Bubassa, mink\xc3\xa4 johdosta fulbet alkoivat h\xc3\xa4vitt\xc3\xa4\xc3\xa4 portugalilaisten linnoituksia ja plantaaseja Rio Grandella. Portugali vastasi l\xc3\xa4hett\xc3\xa4m\xc3\xa4ll\xc3\xa4 afrikkalaisista liittolaisistaan koostuvia rangaistusretkikuntia, jotka p\xc3\xa4\xc3\xa4ttyiv\xc3\xa4t fulbep\xc3\xa4\xc3\xa4llikk\xc3\xb6jen kanssa solmittuihin liittosopimuksiin. Sotien seurauksena Forrea menetti suuren osan v\xc3\xa4est\xc3\xb6st\xc3\xa4\xc3\xa4n ja sen talous romahti pitk\xc3\xa4ksi aikaa.'